b"\n_START_ARTICLE_\nCompanyia Brit\xc3\xa0nica de les \xc3\x8dndies Orientals\n_START_SECTION_\nInicis\n_START_PARAGRAPH_\nLa Companyia va ser fundada per un grup d'empreses i d'influents homes de negoci que feien negocis al Sud-est asi\xc3\xa0tic. Amb la Carta Reial, obtingu\xc3\xa9 el perm\xc3\xads exclusiu per comerciar amb les \xc3\x8dndies Orientals durant un per\xc3\xadode de 15 anys. Tot i aix\xc3\xb2, inicialment no podia igualar el seu poder al que exercia la Companyia Holandesa en el comer\xc3\xa7 d'esp\xc3\xa8cies._NEWLINE_El primer punt de comer\xc3\xa7 a l'\xc3\x8dndia s'establ\xc3\xad al port de Surat el 1608. En nom\xc3\xa9s dos anys, la Companyia constru\xc3\xad la seva primera f\xc3\xa0brica a Machilipatnam, a la Badia de Bengala. Els importants beneficis aconseguits durant aquest per\xc3\xadode van portar al Rei Jaume I d'Anglaterra a plantejar-se la possibilitat de concedir noves concessions comercials a altres empreses. Aix\xc3\xb2 no obstant, el 1609, es renov\xc3\xa0 la Carta Reial i es conced\xc3\xad a l'empresa el comer\xc3\xa7 exclusiu per temps indefinit._NEWLINE_Els comerciants brit\xc3\xa0nics es van veure immersos en diverses ocasions en enfrontaments amb els holandesos i els portuguesos que es trobaven tamb\xc3\xa9 a la zona. La vict\xc3\xb2ria sobre els portuguesos a la Batalla de Swally (1612) facilit\xc3\xa0 el fet que la Companyia guany\xc3\xa9s el favor de l'Emperador mogol, qui va permetre als brit\xc3\xa0nics comerciar en tots els ports del seu imperi a partir de l'any 1615.\n_START_SECTION_\nFinal de la companyia\n_START_PARAGRAPH_\nA mitjans del segle\xc2\xa0XIX, el control de la Companyia s'estenia per la major part de l'\xc3\x8dndia, Birm\xc3\xa0nia, Singapur i Hong Kong. De fet, gaireb\xc3\xa9 una cinquena part de la poblaci\xc3\xb3 mundial estava sota la seva autoritat. A m\xc3\xa9s, ocup\xc3\xa0 les Filipines, conquer\xc3\xad Java i solucion\xc3\xa0 alguns problemes de liquiditat per comprar el te a la Xina exportant l'opi indi._NEWLINE_L'any 1813, per\xc3\xb2, la Companyia va perdre el monopoli del comer\xc3\xa7 \xc3\xadndic, i el 1833 es pos\xc3\xa0 fi al comer\xc3\xa7 del te amb la Xina. Finalment, el 1858, la Companyia va perdre les seves funcions administratives, retirades pel govern despr\xc3\xa9s de la Revolta de 1857. Aix\xc3\xad doncs, l'\xc3\x8dndia esdevingu\xc3\xa9 oficialment una col\xc3\xb2nia brit\xc3\xa0nica, i totes les possessions de la Companyia passaren a mans de la Corona (1860). Tot i que segu\xc3\xad exercint una posici\xc3\xb3 dominant en el comer\xc3\xa7 del te, la Companyia es dissolgu\xc3\xa9 l'1 de gener de 1874."